Adamsų šeimynėlė

Adamsų šeimynėlė (angl. The Addams Family) – išgalvota personažų šeima, kurią 1938 m. sukūrė amerikiečių animatorius Čarlzas Adamsas (Charles Addams). Ji buvo rodyta 150 animacinių serijų – maždaug pusę jų publikavo „The New Yorker“. Vėliau personažai sėkmės sulaukė ir įvairiose vaidybinėse televizijos programose, filmuose, kompiuteriniuose žaidimuose, komiksuose, miuzikluose bei reklaminėje prekyboje.

Adamsų šeimynėlė – tai satyrinė viduriniosios klasės amerikiečių šeimos priešprieša. Jie atstovauja keista elgsena pasižymintį klaną, giminystės ryšių dėka paveldėjusį didelius turtus, kurie pasižymi makabrišku gyvenimo būdu. Nors pati Adamsų šeimynėlė savo požiūrį į pasaulį laiko normaliu, kitiems šis įprastai yra protu nesuvokiamas ar net keliantis siaubą. 

Šeimos nariai vardų neturėjo iki 1964 m., kuomet buvo sukurtas televizinis serialas „Adamsų šeimynėlė“. Adamsų šeimą sudaro vyras Gomesas ir žmona Mirtišė, jųdviejų vaikai Pūgžlys bei Trečiadienė, dėdė Pūlinys, močiutė, liokajus Svirdulys, Pūgžlio aštuonkojis Aristotelis. Retai matomi personažai, tokie kaip bekūnė ranka vardu Daiktas buvo įtraukta 1954 m., o Gomeso Pusbrolis Itas, Mortišės naminė liūtė Katinėlis bei mėsėdis augalas Kleopatra – tik 1964 m. Trečiadienės ir Pūgžlio naujagimis brolis Pubertas Adamsas pirmąkart parodytas 1993 m. filme „Adamsų šeimynėlės vertybės“.

Premisa 
Originaliajame televizijos seriale šeima yra tariamai susijusi su istorine Adamsų gimine – viena iš politinių dinastijų Jungtinėse Valstijose. Pagal šį filmą, Adamsų šeimynėlės kredo yra „Sic gorgiamus allos subjectatos nunc“, kas išdarkyta lotynų kalba reiškia: „Mes džiugiai vaišinsimės tais, kurie mus pavergs.“ Kūrybinių minčių Čarlzas Adamsas sėmėsi iš gimtojo Vesfildo, Naujojo Džersio, kuris išsiskiria dideliu Viktorijos laikų architektūros ir senųjų kapinių paveldu. Originalioje komiksų serijoje Adamsų šeimynėlė gyvena gotiško stiliaus pastate. Televizijos seriale jų gyvenamoji vieta – niūrios išvaizdos dvaras, pastatytas greta kapinių bei pelkės neįvardintame Amerikos miestelyje. 

Nors didžioji dalis humoro kyla iš personažų makabriškų interesų, tokių kaip vienas kito pastatymas į fiziškai pavojingas situacijas, Adamsai nėra piktadariai. Mirtišė yra pavyzdinga motina, kuri su Gomesu gyvena darnioje santuokoje: serialo metu Mirtišė savo vyrą yra ne kartą pavadinusi „babele“ (jid. באָבעלע – „berniukas“). Į tai Gomesas įprastai atsako išbučiuodamas mylimosios rankas, o po šio gesto žmona savo vyrui dažniausiai prabyla prancūziškai. Sutuoktiniai palaiko savo vaikus, yra malonūs ir paslaugūs savo svečiams, kartais net pasiryždami paaukoti didžiules pinigų sumas vardan kilnaus tikslo. Personažai vardų neturėjo iki 1964 m., išskyrus Trečiadienę ir Mirtišę, kurios pirmąkart įvardintos 1962 m. licencijuotoje lėlių kolekcijoje.

Adaptacijos

Televizija

Išnašos 

Fiktyvūs asmenys